„Tricolorii mici” - a patra prezență consecutivă la Campionatul European

Echipa națională de tineret a României va participa pentru a patra oară la rând la Campionatul European de fotbal rezervat jucătorilor de până la 21 de ani. „Tricolorii mici” au terminat primii în clasament în grupa preliminară din care au mai făcut parte Elveția, Finlanda, Albania, Muntenegru și Armenia și s-au calificat la turneul continental ce va avea loc în anul 2025 în Slovacia.

La sfârșitul jocurilor din calificări, clasamentul final a arătat în felul următor: 1. România (22 p), 2. Finlanda (20 p), 3. Elveția (18 p), 4. Albania (16 p), 5. Muntenegru (7 p), 6. Armenia (2 p). Rezultatele României în preliminarii au fost următoarele: 1-0 și 2-0 cu Armenia, 5-0 și 2-3 cu Albania, 1-0 și 6-2 cu Muntenegru, 1-0 și 0-2 cu Finlanda, 2-2 și 3-1 cu Elveția.

Fără selecționer pe bancă la Euro

Meciul în urma căruia România a obținut biletele pentru Euro a fost cel din ultima etapă, de pe stadionul Giulești, împotriva Elveției. Echipa pregătită de Daniel Pancu a practicat un fotbal entuziasmant și s-a impus în final cu scorul de 3-1, grație reușitelor semnate de Ianis Stoica (2) și Umit Akdag, respectiv, Hajdari. În acest meci, România a avut și avantajul de a evolua mai bine de o repriză cu un om în plus. În minutul 28, elvețianul Luca Jaquez a primit direct cartonaș roșu după o intrare urâtă la Louis Munteanu. Inițial, arbitrul a arătat doar galben, dar a revenit și l-a eliminat pe jucătorul din „Țara Cantoanelor”. Faptul că arbitrul i-a arătat inițial doar cartonașul galben lui Jaquez după intrarea extrem de dură avută asupra lui Munteanu l-a înfuriat cumplit pe selecționerul Daniel Pancu.

Tehnicianul a făcut o adevărată criză de nervi și a intrat pe teren, repezindu-se la „central” și fiind calmat cu greu de jucători. Eliminat, Pancu a urmărit restul meciului din tribună, iar în momentul scrierii acestui articol aștepta să vadă ce pedeapsă va dicta UEFA împotriva sa. Oricum, e de așteptat ca antrenorul să fie suspendat mai multe meciuri, fiind posibil să nu poată sta pe bancă la niciun joc al „tricolorilor mici” la Euro. În primul moment, credeţi-mă, am crezut că a murit Louis… Doamne-fereşte! Eu, din unghiul în care eram, am văzut că a primit o talpă cu crampoane direct în gât… Apoi am văzut că mişcă şi că arbitrul scoate cartonaşul galben.

În secunda aia m-am gândit la jucător. Îmi cer iertare, gestul meu a fost incalificabil. E prima eliminare din viaţa mea… miam pierdut cumpătul pentru că mă uitam la jucător şi nu credeam că mai poate să continue. Nu ştiu cum s-a văzut la televizor, dar de unde eram s-a văzut foarte urât, și-a explicat Pancu ieșirea nervoasă. Referitor la Campionatul European din Slovacia, selecționerul naționalei de tineret a mărturisit că are planuri îndrăznețe: Obiectivele mele sunt îndrăznețe și mari. Nu mă mulțumesc doar să trecem de grupe.

Calificarea „tricolorilor mici” la Campionatul European din 2025 l-a entuziasmat pe Marius Lăcătuș, fostul atacant al Stelei și al echipei naționale a României. E o performanță foarte bună, a patra calificare la rând, consecutivă. Se părea că elvețienii au prima șansă la calificare în această grupă, dar s-a dovedit faptul că avem jucători talentați, care pot forma o echipă bună. Bravo lor, sperăm ca și la Campionatul European să aibă rezultate bune, a declarat Lăcătuș, la Digi Sport. Referitor la selecționerul Daniel Pancu, Lăcătuș a comentat:

Absența lui Pancu se va simți. Indiferent de metodele de antrenament, sunt sigur că s-a creat acolo o relație foarte bună între jucători și staff-ul tehnic. Sperăm că se va găsi o soluție de mijloc în care Pancu să fie acolo lângă echipă. La hotel și la pregătire nu are interdicție. Naționala de tineret a României urma să-și afle adversarele cu care se va duela la Campionatul European din 2025, din Slovacia, pe 3 decembrie.

Mugur Băileșteanu

Contents